Ostravický potok

Ostravický potok je krátky potok na Hornom Považí, v severnej časti okresu Považská Bystrica, v katastri obce Papradno. Je to ľavostranný prítok Papradnianky, meria 1,7 km a je tokom IV. rádu.

Pramení v Javorníkoch, v podcelku Vysoké Javorníky, v časti Javornícka hornatina, na juhozápadnom svahu Ustrígeľa (1 008,6 m n. m.) v nadmorskej výške približne 743 m n. m. Od prameňa tečie najprv juhozápadným smerom, na severnom úpätí vrchu Žilín (787,8 m n. m.) sa stáča na západ. Pri rekreačnej osade Ostravica priberá z pravej strany prítok prameniaci západojuhozápadne od kóty 884,3 m, oblúkom sa stáča k juhozápadu a v nadmorskej výške cca 549 m n. m. ústi do Papradnianky. 

 Referencie 

Kategória:Potoky na Slovensku
Kategória:Povodie Váhu
Kategória:Vodné toky v Javorníkoch
Kategória:Vodné toky v okrese Považská Bystrica
Kategória:Papradno